สังคมกองทุนรวม
สังคมกองทุนรวม ประจำวันศุกร์ที่ 5 ก.ค. 2556 ....
29 ต.ค. 2565

สังคมกองทุนรวม ประจำวันศุกร์ที่ 5 ก.ค. 2556 ....
ดัชนีหุ้นยังเคลื่อนไหววูบวาบ และนักวิเคราะห์บอกว่าจะเป็นเช่นนี้ไปตลอดไตรมาส 3/2556 เพราะเป็นช่วงของการปรับฐาน บางคนใช้คำว่า Crisis Recovery Process ซึ่งดูจะกินเวลานานจัง ส่วนดัชนีหุ้นก็ปรับตามการคาดหมายไปเหลือที่ระดับ 1,500 จุดกันแล้ว ....
หากดูสัญญาณการฟื้นตัวของเศรษฐกิจสหรัฐ พบว่าเริ่มส่งความชัดเจนออกมาเรื่อยๆ อย่างล่าสุดเป็นตัวเลขการจ้างงานเพิ่มและการขอรับสวัสดิการว่างงานลดลง ก็สะท้อนภาพที่ดีของตลาดแรงงานสหรัฐ ....
แต่ที่ยังไว้ใจไม่ได้ก็คือ สถานการณ์ความรุนแรงของอียิปต์ และปัญหาเศรษฐกิจในฝั่งยุโรป ซึ่งคงจะคอยหลอกหลอนบรรยากาศการลงทุนอยู่เรื่อยๆ....
นักลงทุนต่างประเทศยังมีการขายออกอยู่เรื่อยๆ แม้จะดูว่าบางลงจากเดือนก่อนที่ขายสุทธิไป 7 หมื่นกว่าล้านบาท ขณะที่นักลงทุนสถาบันในประเทศ ซื้อเก็บกันไว้เต็มที่ รวมทั้งรายย่อยที่ยังพอมีกลับมาเก็บบ้าง ....
นักลงทุนสถาบันเก็บหุ้นผ่านกองทริกเกอร์ ซึ่งล่าสุด บลจ.ทิสโก้ ก็ออกกองทริกเกอร์มาเพิ่มอีก 1 กอง ถือเป็นกองที่ 10 ในรอบปีนี้แล้ว โดยมองว่าการปรับฐานที่เกิดขึ้น ทำให้ราคาหุ้นพื้นฐานดีในตลาดหุ้นไทยหลายตัวมีระดับราคาที่ไม่สูงนัก และเป็นโอกาสในการเข้าลงทุน เนื่องจากภาพรวมเศรษฐกิจไทยในปีนี้ ปัจจัยพื้นฐานในประเทศยังเป็นไปในทิศทางที่ดี และผลประกอบการของบริษัทจดทะเบียนน่าจะเติบโตได้ต่อเนื่อง ทำให้ตลาดหุ้นไทยยังคงมีปัจจัยบวกที่คอยสนับสนุนให้สามารถเติบโตได้ และน่าจะสามารถสร้างผลตอบแทนที่ดีให้กับผู้ลงทุนได้ตามเป้าหมายที่วางไว้ ....
ตั้งเป้าหมายผลตอบแทนกองนี้ที่ 8% ขาย IPO ถึงวันที่ 9 ก.ค.นี้ ....
ส่วนกองทริกเกอร์ของ บลจ.กรุงศรี ตั้งเป้าผลตอบแทนรวม 8% ในระยะเวลา 8 เดือน โดยผู้บริหารเชื่อมั่นตลาดหุ้นไทยว่า น่าสนใจลงทุนเมื่อเทียบกับตลาดอื่นในภูมิภาค เน้นลงทุนในบริษัทจดทะเบียนผลประกอบการดี และอาจมีการลงทุนในสัญญาซื้อขายล่วงหน้า เพื่อเพิ่มประสิทธิภาพในการบริหารการลงทุน ขาย IPO ถึงวันที่ 8 ก.ค. ....
ส่วน บลจ.ฟิลลิป ออกเป็นกองหุ้นทั่วไป เน้นลงทุนบริษัทจดทะเบียนปัจจัยพื้นฐานดี ทั้งใน SET และ mai ขาย IPO ระหว่างวันที่ 8-17 ก.ค. ....
ย้ำกันอีกทีกับงานมหกรรม “ชวนคนไทย ใช้กองทุนรวม” วันที่ 11 ก.ค. 2556 เวลา 10.00-16.00 น. ณ หอประชุมศาสตราจารย์สังเวียน อินทรวิชัย ชั้น 3 อาคารตลาดหลักทรัพย์ฯ